b'\n_START_ARTICLE_\nSL-1\n_START_PARAGRAPH_\nSL-1 eli Stationary Low-Power Reactor Number One oli Yhdysvaltain maavoimien rakentama kokeellinen 3 megawatin tehoinen pienikokoinen ydinreaktori, joka sijaitsi Idaho Fallsin l\xc3\xa4hell\xc3\xa4 Idahossa, National Reactor Testing Stationissa, joka oli osa Idaho National Laboratorya. Reaktorityyppi oli suunniteltu kaukaisten pohjoisten sotilastukikohtien l\xc3\xa4mmitt\xc3\xa4miseen ja s\xc3\xa4hk\xc3\xb6n tuottamiseen. Reaktorissa tapahtui ensimm\xc3\xa4inen Yhdysvalloissa tapahtunut ydinonnettomuus. Se on toistaiseksi ainoa kuolonuhreja vaatinut ydinonnettomuus Yhdysvalloissa; onnettomuus johti kolmen ihmisen kuolemaan.\n_START_SECTION_\nOnnettomuus\n_START_PARAGRAPH_\n21. joulukuuta 1960 reaktori oli ajettu alas huoltoa varten. 3. tammikuuta 1961 reaktorissa kuitenkin tapahtui yll\xc3\xa4tt\xc3\xa4v\xc3\xa4 nopea reaktio, joka johti h\xc3\xb6yryr\xc3\xa4j\xc3\xa4hdykseen. Syyn\xc3\xa4 oli s\xc3\xa4\xc3\xa4t\xc3\xb6sauva, jota reaktorin p\xc3\xa4\xc3\xa4ll\xc3\xa4 ollut ty\xc3\xb6ntekij\xc3\xa4 oli k\xc3\xa4sittelem\xc3\xa4ss\xc3\xa4: ilmeisesti sauvalla oli ollut taipumus juuttua ja ty\xc3\xb6ntekij\xc3\xa4 oli k\xc3\xa4sitellyt sit\xc3\xa4 v\xc3\xa4kivalloin; toimenpiteen tarkoitus oli vet\xc3\xa4\xc3\xa4 s\xc3\xa4\xc3\xa4t\xc3\xb6sauvaa pois reaktorista noin 3 tuumaa (7,6 cm), mutta sit\xc3\xa4 oli liikutettu arviolta 20 tuumaa (50 cm), joka aiheutti reaktion kiihtymisen liiallisesti ja reaktorisyd\xc3\xa4men l\xc3\xa4hell\xc3\xa4 olevan veden v\xc3\xa4litt\xc3\xb6m\xc3\xa4\xc3\xa4n h\xc3\xb6yrystymiseen. H\xc3\xb6yryr\xc3\xa4j\xc3\xa4hdys l\xc3\xb6i maassa olleet ty\xc3\xb6ntekij\xc3\xa4t (John A. Byrnes ja Richard Leroy McKinley) kumoon; reaktorin p\xc3\xa4\xc3\xa4ll\xc3\xa4 ollut suojatulppa l\xc3\xa4visti reaktorin p\xc3\xa4\xc3\xa4ll\xc3\xa4 olleen ty\xc3\xb6ntekij\xc3\xa4n (Richard C. Legg) ja h\xc3\xa4n seiv\xc3\xa4styi r\xc3\xa4j\xc3\xa4hdyksen voimasta rakennuksen kattoon. McKinley oli ty\xc3\xb6ntekij\xc3\xb6ist\xc3\xa4 ainoa, joka oli viel\xc3\xa4 hengiss\xc3\xa4 pelastusty\xc3\xb6ntekij\xc3\xb6iden saapuessa. Vaikka kaikki kolme ty\xc3\xb6ntekij\xc3\xa4\xc3\xa4 altistuivat onnettomuudessa s\xc3\xa4teilylle, he kaikki kuolivat r\xc3\xa4j\xc3\xa4hdyksen aiheuttamien fyysisten vammojen takia. Ruumiit toimitettiin omaisille lyijyvuoratuissa arkuissa._NEWLINE_Vaikka reaktorilla ei ollut varsinaista nykyisen tyyppist\xc3\xa4 suojarakennusta, rakennus esti silti s\xc3\xa4teilyn levi\xc3\xa4misen ymp\xc3\xa4rist\xc3\xb6\xc3\xb6n._NEWLINE_Onnettomuuden seurauksena reaktorityyppi\xc3\xa4 ei otettu laajemmalti k\xc3\xa4ytt\xc3\xb6\xc3\xb6n, ja turvam\xc3\xa4\xc3\xa4r\xc3\xa4yksi\xc3\xa4 tiukennettiin niin, ett\xc3\xa4 yhden s\xc3\xa4\xc3\xa4t\xc3\xb6sauvan liiallinen poistaminen ei aiheuta vaaraa. Reaktorin j\xc3\xa4\xc3\xa4nn\xc3\xb6kset on haudattu l\xc3\xa4helle onnettomuuspaikkaa.'